mā́ bhermā sáṃvikthā íti mā́ tvam bhaiṣīrmā sáṃvikthā amúṣmā aham práharāmi na túbhyamítyevaìtádāhórjaṃ dhatsvéti rásaṃ dhatsvétyevaìtádāha dhíṣaṇe vīḍvī́ satī́ vīḍayethāmū́rjaṃ dadhāthāmítomé evaìtatphálake āhurítyu haíka āhuḥ kiṃ nu tátra yó 'pyete phálake bhindyā́dimé havai dyā́vāpr̥thivī́ etásmādvájrādúdyatātsáṃrejete tádābhyā́mevaìnametaddyā́vāpr̥thivī́bhyāṃ śamayati táthemé śānto ná hinastyū́rjaṃ dadhāthāmíti rásaṃ dadhāthāmítyevaìtádāha pāpmā́ hato na sóma íti tádasya sárvam pāpmā́naṃ hanti